
     RAPORT

asupra
propunerii legislative pentru modificarea şi completarea Ordonanţei nr.2/2001 privind regimul juridic al contravenţiilor
În temeiul dispoziţiilor art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea Ordonanţei nr.2/2001 privind regimul juridic al contravenţiilor, trimisă cu adresa nr. Pl.x. 763 din 12 decembrie 2011, înregistrată cu nr. 31/1249 din 13 decembrie 2011.
Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare.
Senatul, în calitate de primă Cameră sesizată, a respins iniţiativa legislativă, în şedinţa din 6 decembrie 2011. 

Consiliul Legislativ, prin adresa cu nr.1057 din 10 octombrie 2011, a avizat favorabil iniţiativa legislativă, cu observaţii şi propuneri.
Propunerea legislativă supusă dezbaterii are ca obiect de reglementare modificarea art.32 alin.(2) din Ordonanţa Guvernului nr.2/2001 privind regimul juridic al contravenţiilor, aprobată cu modificări şi completări prin Legea nr.180/2002, cu modificările şi completările ulterioare, în scopul stabilirii competenţei de a judeca plângerea împotriva procesului verbal de constatare a contravenţiei şi de aplicare a sancţiunii pentru judecătoria în a cărei circumscripţie îşi are domiciliul sau sediul persoana care face plângerea, şi nu pentru judecătoria în a cărei circumscripţie a fost săvârşită contravenţia, aşa cum prevede reglementarea în vigoare.

Guvernul României, conform punctului de vedere transmis cu adresa nr.2375 din 13 octombrie 2011, nu susţine adoptarea propunerii legislative. 
În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat iniţiativa legislativă în şedinţa din 24 ianuarie 2012.

 
La dezbaterea propunerii legislative a participat, în calitate de invitat, doamna Irina Alexe – şef departament în Ministerul Administraţiei şi Internelor.

În timpul dezbaterilor, membrii Comisiei au constatat faptul că stabilirea competenţei judecătoriei în a cărei circumscripţie îşi are domiciliul sau sediul persoana care face plângerea poate ridica în practică probleme legate de administrarea probelor. În cazul în care locul săvârşirii contravenţiei se află în circumscripţia altei judecătorii decât cea competentă potrivit proiectului, s-ar crea o situaţie mai dificilă pentru martorii care, conform art.33 alin.(1), se citează de către instanţă. Aceştia ar trebui să se deplaseze la sediul judecătoriei în a cărei circumscripţie domiciliază sau are sediul contravenientul, deşi aceştia au domiciliul în raza de competenţă teritorială a judecătoriei în a cărei circumscripţie a fost săvârşită contravenţia.

La dezbateri au fost prezenţi 14 deputaţi din numărul total de 23 de membri ai Comisiei juridice, de disciplină şi imunităţi. 

În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, raportul de respingere a  propunerii legislative pentru modificarea şi completarea Ordonanţei nr.2/2001 privind regimul juridic al contravenţiilor.
În raport cu obiectul şi conţinutul reglementării, iniţiativa legislativă face parte din categoria legilor ordinare.
                         PREŞEDINTE,                                      SECRETAR,

                          Daniel BUDA                             Gabriel ANDRONACHE
Consilier parlamentar,

Rodica Penescu

